DA vra dringende aksie oor elektrisiteitPres. Cyril Ramaphosa.(Foto: GCIS) Die DA verwelkom pres. Cyril Ramaphosa se aankondiging dat munisipaliteite nou toegelaat sal word om elektrisiteit van onafhanklike kragvoorsieners aan te koop. “Dit is iets wat die DA al jare lank versoek,” het Ghaleb Cachalia, DA-LP en skaduminister van openbare ondernemings, gesê. “Ons glo egter dat pres. Ramaphosa se aankondigings niks sal beteken nie tensy ŉ tydraamwerk dringend aangekondig word wat presies sal uiteensit wanneer ons aksie op dié belofte kan verwag. Dit sal nie die eerste keer wees wat ons leë beloftes van die president hoor nie. Nou is die tyd om op te tree.” Cachalia het gesê die party versoek Ramaphosa om onmiddellik sy regering se teenkanting van die Stad Kaapstad se hofsaak te laat vaar. Stad Kaapstad wil binne sewe dae goedkeuring bekom vir artikel 34-goedkeuring. “Die Stad Kaapstad sal dan die gevallestudie wees van ŉ munisipaliteit wat uitstekend bestuur word, waar die ligte aanbly en die ekonomie aan die gang bly,” het hy bygevoeg. “As die president ernstig is, dan sal die nasionale regering nie meer die Stad in die hof teenstaan nie en dadelik hierdie kennisgewings uitreik.” Volgens Cachalia wag hulle ook vir duidelikheid oor hoe die president alliansievennote se obstruksie en teenkanting gaan hanteer. Die party wil ook weet of die president baie duidelik Cosatu se finansieringsplan gaan verwerp en wanneer Eskom ontbondel sal word.